Voel jy ongeliefd? Verander jou denkwyse - WelstandWelstand
Tuis / 2016-gesond / Voel jy ongeliefd? Verander jou denkwyse
Baie mense stry in hulle innigste wese met die idee dat daar iets met hulle verkeerd is. Hulle voel ontoereikend of gebrekkig of bloot nie waardig om geliefd te wees nie.
Dit is 'n ongelooflik pynlike ervaring, wat hulle motiveer om hard te werk om deur ander aanvaar te word. Nogtans voel hulle op die ou einde mense waardeer wat hulle doen … nie wie hulle is nie. En dus voel hulle voortdurend gedrewe om teen 150% te werk of oormatig ruimhartig en vrygewig te wees … hulle voel gedrewe om aanvaarding te verdien.
As jy jou met hierdie ervaring kan vereenselwig, weet jy hoe emosioneel moeilik en uitputtend dit is. Terwyl daar geen eenvoudige oplossing is nie, kan jy self-aanvaarding en selfs liefde vir jouself aanleer.
Ongeag hoe dit voel, is jou sin van ontoereikenheid nie die "waarheid" nie. Dit is slegs jou persepsie van jouself. Dit is waarom daar mense in jou lewe was en is wat blyk waarlik vir jou om te gee en jou selfs lief het. Hulle is nie gek of net waningelig oor jou nie. Hulle sien in jou wat jy nie sien nie.
Om te verstaan hoe jy moontlik die negatiewe idee van jouself lewendig hou, oorweeg hierdie drie denkwyses (gebaseer op self-verifiëringsteorie) – en let op hoe hulle na 'n meer positiewe perspektief verskuif kan word:
Selektiewe aandag: Wanneer mense hulleself sien as gebrekkig of ontoereikend, sal hulle geneig wees om meer aandag te skenk aan ervarings wat dit bevestig.
Voorbeeld: Maggie – wat gebuk gaan onder 'n sin van ontoereikendheid – bring die dag deur saam met haar vriendin, Nancy. Alhoewel hulle deur die dag baie gesels en lag, is Maggie besonder bewus van die oomblik tydens middagete wanneer Maggie sê sy voel ergerlik teenoor Maggie oor iets.
Hoe Maggie haar denkwyse kan verskuif: Ek fokus op die een negatiewe ding wat Nancy sê. Die realiteit is dat sy ook sê sy hou daarvan as ons saam inkopies doen en die geleentheid kry om op datum met mekaar se doen en late te kom.
Selektiewe geheue: Onseker mense klou vas aan die herinnerings wat hulle glo bevestig dat hulle gebrekkig is.
Voorbeeld: Later daardie aand herkou Maggie oor-en-oor aan se Nancy se ergerlikheid met haar tydens middagete, alhoewel dit net 'n kort insident was. Hierdie herinnering versterk natuurlik haar idee dat Nancy nie haar geselskap geniet het nie – wat sy dan kan gebruik om haar idee te ondersteun dat iets met haar verkeerd is.
Hoe Maggie haar denkwyse kan verskuif: Nancy was tydens middagete gefrustreerd met my, maar dit was van korte duur. Sy het ook duidelik die hele dag geniet – soos toe ons gelag en gesels het oor die dinge wat ons op hoërskool gedoen het en toe ons klere in die winkel aangepas het. As ek die hele dag oorweeg, het dit gelyk of sy my geselskap geniet het net soveel as wat ek hare geniet het.
Selektiewe interpretasie: Wanneer mense begin glo hulle is ontoereikend, is hulle geneig om hulle ervarings deur hierdie lens te interpreteer. Enige dubbelsinnige terugvoer word as negatief gesien.
Voorbeeld: Toe Maggie gesê het sy het die dag geniet, het Nancy nie reageer nie. Maggie het aanvaar dit beteken dat sy Nancy ontstel het.
Hoe Maggie haar denkwyse kan verskuif: Ek het aangeneem dat omdat Nancy nie reageer het nie, ek haar ontstel het, maar ek weet dit nie vir seker nie. Om die waarheid te sê, dit het gelyk of sy die meeste van die tyd haarself geniet het. Miskien was sy op die oomblik ingedagte, of bloot net moeg.
Om jou denkwyse waar te neem en daaroor te besin kan jou hele ervaring verander. Maar omdat dit moeilik kan wees om te doen, mag jy vind dit help om dit op skrif te stel en met 'n ondersteunende vriend of terapeut te praat. Namate jy dit doen, sal jy die maniere begin sien waarop jy hierdie negatiewe gevoelens oor jouself vaslê. En jy sal sien hoe hierdie negatiewe gevoelens meer op persepsie as realiteit gebaseer is – wat beteken jy kan hulle verander. Met tyd en volharding kan jy leer om jouself te omhels en lief te hê vir wie jy is.